
Αθήνα, 24 Σεπτεμβρίου 2026
ΔΕΛΤΙΟ ΤΥΠΟΥ

[image: ]Εκπαιδευτικά προγράμματα 
και θεατρικές παραστάσεις για παιδιά 
στη Μουσική Βιβλιοθήκη «Λίλιαν Βουδούρη»
του Συλλόγου Οι Φίλοι της Μουσικής 
στο Μέγαρο Μουσικής Αθηνών

Οκτώβριος - Δεκέμβριος 2026

Κάθε Κυριακή για το κοινό, καθημερινές για σχολεία
και έκτακτες εορταστικές παραστάσεις

Πρεμιέρα 11 Οκτωβρίου 2026

Η προπώληση άρχισε!
https://www.ticketservices.gr/el/mmb/

​​​​​​​!!!!!! Ξεφυλλίστε εδώ το πρόγραμμά μας:
https://heyzine.com/flip-book/5f7647c6d0.html#page/16

Με 2 νέες θεατρικές παραγωγές και 1 νέο εκπαιδευτικό πρόγραμμα και την επανάληψη 7 περσινών επιτυχιών υποδέχεται η Μουσική Βιβλιοθήκη «Λίλιαν Βουδούρη» του Συλλόγου Οι Φίλοι της Μουσικής τα παιδιά στο Μέγαρο Μουσικής. Βρέφη από την ηλικία των 10 μηνών, παιδιά προσχολικής ηλικίας με τους συνοδούς τους και παιδιά δημοτικού με τις οικογένειες ή το σχολείο τους, έχουν και φέτος την ευκαιρία να ψυχαγωγηθούν μέσα από ποιοτικές θεατρικές παραστάσεις και καινοτόμα εκπαιδευτικά προγράμματα.

Οι νέες μουσικοθεατρικές παραστάσεις Ο Φίλος μου ο Φρανκενστάιν και Ποιος είναι ο Μάγος του Οζ;, και το νέο εκπαιδευτικό πρόγραμμα και Ρυθμοί χωρίς σύνορα, κάνουν πρεμιέρα στις τρεις αίθουσες της Μουσικής Βιβλιοθήκης. Παράλληλα, συνεχίζονται οι επιτυχίες Η Βασίλισσα των πάντων, Το μαγικό εισιτήριο, Ο Καπετάν Σαματάς, Ο Θησαυρός του Μίκη και Το σύμπαν παίζει μουσική. Ξεχωριστή θέση στο πρόγραμμα έχουν οι αγαπημένες Χριστουγεννιάτικες παραγωγές Ένα παράξενο πρωτοχρονιάτικο ταξίδι και Comedy Club για παιδιά: Xmas Special.

Τα μικρότερα παιδιά έχουν την ευκαιρία να απολαύσουν τις δύο επιτυχημένες βρεφικές παραστάσεις του δημιουργικού διδύμου Sara Toscano και Λάμπρου Φισφή, Η Βασίλισσα των πάντων και Το μαγικό εισιτήριο. Παράλληλα, συνεχίζεται η επιτυχημένη μουσική διαδραστική παράσταση Ο Καπετάν Σαματάς, των ταλαντούχων 2 Λαλούν, καλώντας τα παιδιά σε μια θαλασσοπεριπέτεια με δράκους και πειρατές! 

Τα μεγαλύτερα παιδιά, με τις οικογένειές τους κάθε Κυριακή αλλά και σε σχολικές επισκέψεις τις καθημερινές, θα παρακολουθήσουν φέτος τη νέα μουσικοθεατρική παράσταση Ο Φίλος μου ο Φρανκενστάιν, σε σκηνοθεσία Μιχάλη Κοιλάκου, μια διασκευή του κλασικού βιβλίου, με διαχρονικά ερωτήματα γύρω από τη φιλία, το bullying και τη χρήση της Τεχνητής Νοημοσύνης και τη μουσικοθεατρική παράσταση Ποιος είναι ο Μάγος του Οζ;, σύγχρονη διασκευή -with a twist- του κλασικού παραμυθιού, σε σκηνοθεσία Ελένης Βλάχου. Για λίγες παραστάσεις παίρνει παράταση και το μουσικοθεατρικό έργο Ο Θησαυρός του Μίκη, σε σκηνοθεσία Βίκυς Πάνου και μουσική διδασκαλία Μάρως Θεοδωράκη, που δημιουργήθηκε πέρσι με αφορμή το Έτος Θεοδωράκη και παρουσιάζει τη ζωή του συνθέτη, βασισμένη σε αληθινές ιστορίες και ντουκουμέντα από το αρχείο του, το οποίο φυλάσσεται στη Μουσική Βιβλιοθήκη.

Τα Χριστούγεννα η Μουσική Βιβλιοθήκη, εκτός από το γνωστό ραντεβού με τον Γιώργο Χατζηπαύλου και το Comedy Club για παιδιά: Xmas Special που έρχεται για 8η χρονιά (!), παρουσιάζει ξανά την παράσταση Ένα παράξενο πρωτοχρονιάτικο ταξίδι σε σκηνοθεσία Ελένης Βλάχου που πραγματεύεται τη σημασία του να θέλεις να κάνεις τον κόσμο καλύτερο και απευθύνεται τόσο σε οικογένειες όσο και σε σχολεία.

Τα σχολεία μπορούν να παρακολουθήσουν επίσης το νέο εκπαιδευτικό πρόγραμμα Ρυθμοί χωρίς σύνορα (για τις μικρές τάξεις), ενώ οι μεγάλες τάξεις του δημοτικού θα μάθουν ότι Το σύμπαν παίζει μουσική, μέσα από το επιτυχημένο αυτό δημιουργικό πρόγραμμα, και τα δυο σε επιμέλεια, σχεδιασμό και υλοποίηση της Χριστέλας Γκιζέλη.


Αναλυτικά:

Δράσεις για βρέφη από 10 μηνών και παιδιά έως 3 ετών

Για 2η χρονιά!
ΘΕΑΤΡΟ ΓΙΑ ΒΡΕΦΗ ΑΠΟ 10 ΜΗΝΩΝ ΚΑΙ ΠΑΙΔΙΑ ΕΩΣ 3 ΕΤΩΝ ΚΑΙ ΤΟΥΣ ΣΥΝΟΔΟΥΣ ΤΟΥΣ
11.10 - 20.12.2026
Το μαγικό εισιτήριο

Οι δημιουργοί των παραστάσεων «Μουσικές εποχές» και «Η Βασίλισσα των Πάντων» συνεχίζουν να εξερευνούν τον κόσμο της φαντασίας και παρουσιάζουν «Το Μαγικό εισιτήριο». Με αφετηρία τη στάση ενός λεωφορείου, ένας νέος κόσμος ξεπροβάλλει, το βαρετό μεταμορφώνεται σε συναρπαστικό, το μικρό σε μεγάλο, το ήσυχο γεμίζει μουσική και το καθημερινό γίνεται ποιητικό. Μπάλες, πέπλα, μπαλόνια, τραγούδια, παιχνίδια και μια μοναδική σκηνογραφία ταξιδεύουν το κοινό σε μια περιπέτεια για τα μικρά πράγματα που κρύβουν μεγάλες εκπλήξεις, και για τις απλές στιγμές που, με μια μαγική ματιά, μεταμορφώνονται σε θαύματα! Βρέφη, μικρά παιδιά και συνοδοί, καθισμένοι σε μαξιλάρια, παρακολουθούν την εντυπωσιακή χορεύτρια-περφόρμερ και τον πολυοργανίστα-μουσικό, ενώ συμμετέχουν, παρατηρούν, γελούν και ανακαλύπτουν τον κόσμο των αντιθέσεων μέσα από μια παράσταση ειδικά σχεδιασμένη για την πρώτη θεατρική εμπειρία του βρεφικού κοινού.

ΔΗΜΙΟΥΡΓΟΣ, ΧΟΡΕΥΤΡΙΑ
Σάρα Τοσκάνο
ΣΚΗΝΟΘΕΣΙΑ
Λάμπρος Φισφής, Σάρα Τοσκάνο
ΜΟΥΣΙΚΟΣ
Σόλης Μπαρκί
ΠΡΩΤΟΤΥΠΗ ΜΟΥΣΙΚΗ
João Farinha
ΣΚΗΝΟΓΡΑΦΟΣ, ΕΝΔΥΜΑΤΟΛΟΓΟΣ
Χριστίνα Κωστέα
ΣΧΕΔΙΑΣΜΟΣ ΦΩΤΙΣΜΩΝ
Γιώργος Ψυχράμης

Με τη Σάρα Τοσκάνο και τον Σόλη Μπαρκί

ΔΙΑΡΚΕΙΑ
40 λεπτά

ΣΥΜΠΑΡΑΓΩΓΗ
Σύλλογος Οι Φίλοι της Μουσικής
CUT TO O.E.  

ΑΙΘΟΥΣΑ ΓΙΑΝΝΗΣ ΜΑΡΙΝΟΣ
Κάθε Κυριακή (εκτός από 1.11) / 10:30

ΤΙΜΕΣ ΕΙΣΙΤΗΡΙΩΝ
€20.00 ενιαίο (1 παιδί & 1 συνοδός)
€28.00 ενιαίο (2 παιδιά & 1 συνοδός)
€11.00 (επιπλέον συνοδός)
Ειδικές τιμές για ΑμεΑ (€18, 25, 9 αντίστοιχα) κατόπιν επίδειξης σχετικού δικαιολογητικού
https://www.ticketservices.gr/event/mmb-to-magiko-eisitirio-2026/?lang=el

……………………………………………………………………………………………………….

Για 6η χρονιά!
ΘΕΑΤΡΟ ΓΙΑ ΒΡΕΦΗ ΑΠΟ 10 ΜΗΝΩΝ ΚΑΙ ΠΑΙΔΙΑ ΕΩΣ 3 ΕΤΩΝ ΚΑΙ ΤΟΥΣ ΣΥΝΟΔΟΥΣ ΤΟΥΣ
Η Βασίλισσα των Πάντων
11.10 - 20.12.2026

Η Βασίλισσα των Πάντων, η μακροβιότερη βρεφική παράσταση της Αθήνας, έρχεται για 6η χρονιά και ταξιδεύει, με όχημα την φαντασία, μωρά, παιδιά και συνοδούς σε ένα κόσμο που όλα είναι πιθανά. Μέσα σε σαράντα λεπτά ξεδιπλώνονται μαγικά μέρη με εξωτικά πουλιά, πολύχρωμα ζώα, άγριες ζούγκλες, ορμητικά ποτάμια, θορυβώδεις πόλεις, έναστροι ουρανοί και πλούσια παλάτια. Καθισμένοι σε μαξιλάρια, συνοδοί και παιδιά παρακολουθούν μια ταλαντούχα χορεύτρια-περφόρμερ κι έναν χαρισματικό μουσικό κρουστών που παίζει μουσική με ποικίλα όργανα από όλο τον κόσμο αλλά και με καθημερινά αντικείμενα, και συμμετέχουν ενεργά χτυπώντας καμπάνες, δημιουργώντας τον άνεμο, φτιάχνοντας ήχους και ό,τι άλλο χρειάζεται ώστε να βοηθήσουν τη Βασίλισσα στο ταξίδι της για την αναζήτηση της πραγματικής ευτυχίας. 

ΔΗΜΙΟΥΡΓΟΣ, ΧΟΡΕΥΤΡΙΑ
Σάρα Τοσκάνο
ΣΚΗΝΟΘΕΣΙΑ
Λάμπρος Φισφής
ΜΟΥΣΙΚΟΣ
Σόλης Μπαρκί
ΜΟΥΣΙΚΗ ΣΥΝΘΕΣΗ
Στέφανος Τορπόγλου
ΣΧΕΔΙΑΣΜΟΣ ΦΩΤΙΣΜΩΝ
Γιώργος Ψυχράμης
ΑΦΗΓΗΤΗΣ
Λάμπρος Φισφής
ΣΚΗΝΟΓΡΑΦΟΣ, ΕΝΔΥΜΑΤΟΛΟΓΟΣ
Χριστίνα Κωστέα
ΒΟΗΘΟΣ ΣΚΗΝΟΓΡΑΦΟΥ, ΕΝΔΥΜΑΤΟΛΟΓΟΥ
Ρενάτα Γκίκα
ΦΩΤΟΓΡΑΦΙΑ, ΒΙΝΤΕΟΓΡΑΦΙΑ
Απόστολος Ζυγούρης
Πάνος Γιαννακόπουλος
ΣΧΕΔΙΑΣΜΟΣ ΑΦΙΣΑΣ, ΓΡΑΦΙΣΤΙΚΑ
Μυρτώ Δεληβοριά

Με τη Σάρα Τοσκάνο και τον Σόλη Μπαρκί

ΔΙΑΡΚΕΙΑ
40 λεπτά

ΣΥΜΠΑΡΑΓΩΓΗ
Σύλλογος Οι Φίλοι της Μουσικής
CUT TO O.E.  

ΑΙΘΟΥΣΑ ΓΙΑΝΝΗΣ ΜΑΡΙΝΟΣ
Κάθε Κυριακή (εκτός από 1.11 & 6.12) / 12:30

ΤΙΜΕΣ ΕΙΣΙΤΗΡΙΩΝ
€20.00 ενιαίο (1 παιδί & 1 συνοδός)
€28.00 ενιαίο (2 παιδιά & 1 συνοδός)
€11.00 (επιπλέον συνοδός)
Ειδικές τιμές για ΑμεΑ (€18, 25, 9 αντίστοιχα) κατόπιν επίδειξης σχετικού δικαιολογητικού.
https://www.ticketservices.gr/event/mmb-i-vasilissa-ton-panton-2026/?lang=el

[bookmark: _Hlk199239826]

[bookmark: _Hlk199238660][bookmark: _Hlk86916145]Δράσεις για παιδιά 2-12 ετών


Για 2η χρονιά!
ΜΟΥΣΙΚΗ ΔΙΑΔΡΑΣΤΙΚΗ ΠΑΡΑΣΤΑΣΗ ΓΙΑ ΠΑΙΔΙΑ 2-6 ΕΤΩΝ ΚΑΙ ΤΟΥΣ ΣΥΝΟΔΟΥΣ ΤΟΥΣ
11.10 - 30.12.2026
Ο Καπετάν Σαματάς

Ο Καπετάν Σαματάς είναι ένας ατρόμητος θαλασσοπόρος που γυρίζει τον κόσμο με τη βάρκα του, μαζί με τη συνταξιδιώτισσά του, προσπαθώντας να ανακαλύψει από πού ξεκινάει η θάλασσα. Συνοδοιπόροι του γίνονται τα παιδιά, μεταμφιεσμένα σε δράκους, πειρατές και θαλάσσια πλάσματα. Με τα όργανα που κουβαλάει μαζί του –  γκάιντα, καβάλ, μπουζούκι, ιδιόφωνα κρουστά – αλλά και με όποιο αντικείμενο βρει μπροστά του – από ποτήρια και κανάτες μέχρι κοχύλια και κατσαρολικά – δημιουργεί ήχους, ρυθμούς και μελωδίες, διασχίζοντας τη θάλασσα και μαγεύοντας τα παιδιά, σε μια μοναδική θαλασσινή περιπέτεια. Το πρόγραμμα προσφέρει μια μοναδική εμπειρία αισθητικής και μουσικής αγωγής. Μέσα από τη φαντασία, το παιχνίδι και τη συμμετοχική αφήγηση, τα παιδιά έρχονται σε επαφή με τη μουσική έκφραση, το ρυθμό, την αυτοσχεδιαστική δημιουργία και τη συνεργασία. Παράλληλα, ανακαλύπτουν την αξία της κάθε στιγμής και τη δύναμη της μουσικής.

ΣΧΕΔΙΑΣΜΟΣ, ΕΠΙΜΕΛΕΙΑ, ΥΛΟΠΟΙΗΣΗ
2 Λαλούν (Κάτια Ανδριανάκου, Χρήστος Ροζάκης)

ΑΚΟΡΝΤΕΟΝ
Κάτια Ανδριανάκου

ΓΚΑΪΝΤΑ, ΚΑΒΑΛ, ΜΠΟΥΖΟΥΚΙ, ΙΔΙΟΦΩΝΑ ΚΡΟΥΣΤΑ
Χρήστος Ροζάκης

ΣΚΗΝΙΚΑ, ΚΟΣΤΟΥΜΙΑ 
Άννα Αβέρωφ, 2 Λαλούν

ΔΙΑΡΚΕΙΑ
60 λεπτά

MUSIXLAB
Κάθε Κυριακή / 12:30 & 14:00
Σάββατο 5, 12, 19, 26, Δευτέρα 28, Τρίτη 29 & Τετάρτη 30.12 / 12:30 & 14:00


ΤΙΜΕΣ ΕΙΣΙΤΗΡΙΩΝ
€20.00 ενιαίο (1 παιδί & 1 συνοδός)
€28.00 ενιαίο (2 παιδιά & 1 συνοδός)
€11.00 (επιπλέον συνοδός)
Ειδικές τιμές για ΑμεΑ (€18, 25, 9 αντίστοιχα) κατόπιν επίδειξης σχετικού δικαιολογητικού.

https://www.ticketservices.gr/event/mmb-o-kapetan-samatas-2026/?lang=el

……………………………………………………………………………………………………….

Νέο 
ΜΟΥΣΙΚΟΘΕΑΤΡΙΚΗ ΠΑΡΑΣΤΑΣΗ ΓΙΑ ΠΑΙΔΙΑ 4-12 ΕΤΩΝ ΚΑΙ ΓΙΑ ΣΧΟΛΕΙΑ
18.10 – 30.12.2026
Ο φίλος μου ο Φρανκενστάιν

Μια τρυφερή κωμωδία σε μια σύγχρονη διασκευή για παιδιά, με ζωντανή μουσική, τραγούδια, βιντεοπροβολές και …χρήση ΑΙ! Το δημιουργικό δίδυμο των Μιχάλη Κοιλάκου και Πάνου Χριστοδούλου, μετά την επιτυχία της Φάρμας των Ζώων, επανέρχεται με μια παράσταση που συνομιλεί δημιουργικά με το γοτθικό σύμπαν της Μαίρης Σέλλεϋ και μεταφέρει τον μύθο του Φρανκενστάιν, του πρώτου λογοτεχνικού έργου επιστημονικής φαντασίας, στο σήμερα. Ο μικρός Βίκτωρ ακολουθώντας τα χνάρια του προ-προ-προ πάππου του, Βίκτωρα Φρανκενστάιν, προσπαθεί να ζωντανέψει τα παιχνίδια του, επιδιώκοντας να δημιουργήσει έναν αληθινό φίλο, χωρίς όμως να σκεφτεί καλά τι θα συμβεί αν το πετύχει. Όταν το δημιούργημά του ζωντανεύει και βγαίνει στον κόσμο αναζητώντας αποδοχή και αγάπη, κάθε στιγμή εξελίσσεται σε μια τρελή περιπέτεια, γεμάτη αστεία μπερδέματα και παρεξηγήσεις! Κωμικές αλλά και στοχαστικές ανατροπές θέτουν ερωτήματα γύρω από τη φιλία, την ευθύνη της επιστήμης και τις συνέπειες των πράξεών μας. Μια συγκινητική, απολαυστική θεατρική εμπειρία για μικρούς και μεγάλους που αναδεικνύει σύγχρονα ζητήματα, όπως το bullying, τα στερεότυπα και την ανάγκη για υπεύθυνη στάση απέναντι στην τεχνητή νοημοσύνη. Ένα έργο που προσκαλεί το κοινό να ανακαλύψει ότι η αληθινή αξία του ανθρώπου βρίσκεται στην ικανότητά του να βλέπει τον άλλον με την καρδιά.

ΣΚΗΝΟΘΕΣΙΑ 
Μιχάλης Κοιλάκος
ΔΙΑΣΚΕΥΗ
Πάνος Χριστοδούλου
Μιχάλης Κοιλάκος
ΔΡΑΜΑΤΟΥΡΓΙΑ
Στέλιος Ψαρουδάκης
ΣΚΗΝΙΚΑ, ΚΟΣΤΟΥΜΙΑ
Άννα Αβέρωφ
ΦΩΤΙΣΜΟΙ
Μιχάλης Κοιλάκος
ΜΟΥΣΙΚΗ 
Χρήστος Ροζάκης
ΟΡΓΑΝΩΣΗ ΠΑΡΑΓΩΓΗΣ 
Μιχάλης Κοιλάκος
 
Με τους Σωτηρία Ρουβολή, Δημήτρη Φουρλή και Δέσποινα Καραγιάννη.

ΔΙΑΡΚΕΙΑ 
60 λεπτά

ΣΥΜΠΑΡΑΓΩΓΗ
Σύλλογος Οι Φίλοι της Μουσικής, 451F ΑΜΚΕ

ΑΙΘΟΥΣΑ ΔΙΔΑΣΚΑΛΙΑΣ
Κάθε Κυριακή / 11:30
Κυριακή 18 & 25.10 / 17:00
Παρασκευή 25.12 / 18:30
Σάββατο 26, Δευτέρα 28, Τρίτη 29 & Τετάρτη 30.12 / 11:30
Καθημερινές παραστάσεις για σχολεία

ΚΡΑΤΗΣΕΙΣ ΓΙΑ ΣΧΟΛΕΙΑ
210 8665144, 210 8674657

ΤΙΜΕΣ ΕΙΣΙΤΗΡΙΩΝ
€13.00, €11.00, €10.00 Ομαδικό, ΑμεΑ (κατόπιν επίδειξης σχετικού δικαιολογητικού), €7.00 Σχολεία (καθημερινές πρωί)
https://www.ticketservices.gr/event/mmb-o-filos-mou-o-frankenstain/?lang=el

……………………………………………………………………………………………………..

Νέο
ΜΟΥΣΙΚΟΘΕΑΤΡΙΚΗ ΠΑΡΑΣΤΑΣΗ ΓΙΑ ΠΑΙΔΙΑ 4-10 ΕΤΩΝ ΚΑΙ ΓΙΑ ΣΧΟΛΕΙΑ
Ποιος είναι ο Μάγος του Οζ;
18.10 – 26.12.2026

Μια παράσταση για τη δύναμη της ομάδας, την πίστη στον εαυτό μας και τις δυνατότητες που έχουμε όλοι μέσα μας. Αν και γράφτηκε στις αρχές του προηγούμενου αιώνα από τον Φρανκ Μπάουμ, Ο Μάγος του Οζ ξεπερνά τα όρια ενός απλού παραμυθιού. Παραμένει διαχρονικός, γοητεύοντας αναγνώστες κάθε ηλικίας καθώς πραγματεύεται θέματα όπως η δύναμη που κρύβουμε μέσα μας, η αξία της διαδρομής προς τους στόχους μας, η φιλία, η συνεργασία και η αναζήτηση του ανήκειν. Στην καρδιά του έργου βρίσκεται η σημασία της παρέας, το «ασφαλές μέρος» όπου ο καθένας αισθάνεται αποδοχή και καταφέρνει να βρει αυτό που νομίζει πως του λείπει, απλά ανασύροντάς το από μέσα του! Η Ελένη Βλάχου στη διασκευή και τη σκηνοθεσία και ο Ηλίας Βαμβακούσης στη μουσική, ανασυνθέτουν αυτή την συναρπαστική ιστορία με όμορφες εκπλήξεις, παραμυθένια ατμόσφαιρα, σασπένς, κωμικά απρόοπτα αλλά και συγκινητικές στιγμές. Η παράσταση πλαισιώνεται με τα σκηνικά της διακεκριμένης Θάλειας Μέλισσα και τα γοητευτικά κοστούμια της πρόσφατα βραβευμένης Ειρήνης Γεωργακίλα (βραβείο ενδυματολογίας Ένωσης Κριτικών Θεάτρου και Παραστατικών Τεχνών 2025). Στη σκηνή ζωντανεύουν οι περιπέτειες της μικρής Ντόροθι στη χώρα του Οζ, μαζί με το Σκιάχτρο που χρειάζεται μυαλό για το αχυρένιο κεφάλι του, τον Τενεκεδένιο Ξυλοκόπο που αναζητά μια καρδιά για το τενεκεδένιο σώμα του και το δειλό Λιοντάρι που ψάχνει για θάρρος. Ζωντανή πρωτότυπη μουσική με τραγούδια, χιούμορ και διαδραστικές βιντεοπροβολές σε μια παράσταση που κινείται ανάμεσα στον ρεαλισμό του παρόντος και την απόλυτη μαγεία του κλασικού παραμυθιού.

ΚΕΙΜΕΝΟ, ΣΚΗΝΟΘΕΣΙΑ
Ελένη Βλάχου
ΜΟΥΣΙΚΗ ΣΥΝΘΕΣΗ, ΜΟΥΣΙΚΗ ΔΙΔΑΣΚΑΛΙΑ
Ηλίας Βαμβακούσης
ΣΚΗΝΙΚΑ
Θάλεια Μέλισσα
ΚΟΣΤΟΥΜΙΑ
Ειρήνη Γεωργακίλα
ΒΙΝΤΕΟΠΡΟΒΟΛΕΣ
Νικολάια Γενηγεωργίου
ΣΧΕΔΙΑΣΜΟΣ ΦΩΤΙΣΜΩΝ
Γιώργος Ψυχράμης

Με τους Διαμαντή Αδαμαντίδη, Χαρά Τζόκα και Θάνο Τριανταφύλλου.
 
ΔΙΑΡΚΕΙΑ
60 λεπτά
 
ΣΥΜΠΑΡΑΓΩΓΗ
Σύλλογος Οι Φίλοι της Μουσικής, Θεατρόπολις ΑΜΚΕ

ΑΙΘΟΥΣΑ ΓΙΑΝΝΗΣ ΜΑΡΙΝΟΣ
Κυριακή 18, 25.10, 1, 8, 15, 22 & 29.11/ 15:00
Κυριακή 18, Σάββατο 24.10 / 17:00
Σάββατο 5, 12, 19 & 26.12/ 12:30
Καθημερινές παραστάσεις για σχολεία

ΚΡΑΤΗΣΕΙΣ ΓΙΑ ΣΧΟΛΕΙΑ
210 8665144, 210 8674657

ΤΙΜΕΣ ΕΙΣΙΤΗΡΙΩΝ
€12.00, €10.00 Ομαδικό, ΑμεΑ (κατόπιν επίδειξης σχετικού δικαιολογητικού), €7.00 Σχολεία καθημερινές πρωί
https://www.ticketservices.gr/event/mmb-poios-einai-o-magos-tou-oz/?lang=el

……………………………………………………………………………………………………..

Για 2η χρονιά!
ΜΟΥΣΙΚΟΘΕΑΤΡΙΚΗ ΠΑΡΑΣΤΑΣΗ ΓΙΑ ΠΑΙΔΙΑ 5-12 ΕΤΩΝ ΚΑΙ ΓΙΑ ΣΧΟΛΕΙΑ
Ο θησαυρός του Μίκη
11.10 - 29.11.2026

ΜΟΥΣΙΚΗ ΠΑΡΑΣΤΑΣΗ ΜΕ ΝΤΟΚΟΥΜΕΝΤΑ ΑΠΟ ΤΟ ΑΡΧΕΙΟ ΤΟΥ ΜΙΚΗ ΘΕΟΔΩΡΑΚΗ. Για δεύτερη χρονιά, το πολύτιμο Αρχείο που ο ίδιος ο συνθέτης εμπιστεύθηκε το 1997 στη Μουσική Βιβλιοθήκη  και έκτοτε ανανεώνεται, ανοίγει στα παιδιά! Η σκηνή γεμίζει με τις εικόνες, τους ήχους και τις αληθινές ιστορίες από τη ζωή του Μίκη που του ενέπνευσαν ορισμένα από τα πιο αγαπημένα τραγούδια. Τρεις ηθοποιοί/μουσικοί παίζουν ζωντανά κιθάρα, πιάνο και φλάουτο, τραγουδούν, ερμηνεύουν δραματοποιημένες σκηνές και προσκαλούν τα παιδιά σε μια συναρπαστική διαδρομή, όπου η ζωή του Μίκη Θεοδωράκη βαδίζει χέρι χέρι με την ιστορία της Ελλάδας. Παρτιτούρες, ημερολόγια, φωτογραφίες και προσωπικά αντικείμενα προβάλλονται σε οθόνη και γίνονται αφορμή για ανακαλύψεις, ερωτήσεις και απαντήσεις. Το Αρχείο γίνεται ο καμβάς μιας διαδραστικής παράστασης που φωτίζει την πολύπλευρη προσωπικότητά του συνθέτη· τον άνθρωπο, τον δημιουργό, τον αγωνιστή, τον οραματιστή – έναν παγκόσμιο Έλληνα με βαθιές ρίζες στη λαϊκή παράδοση. Οι μικροί θεατές, βλέποντας τον Μίκη να μεγαλώνει και να συναντά μεγάλους ποιητές, όπως τον Σεφέρη, τον Ελύτη και τον Ρίτσο, συμμετέχουν ενεργά, τραγουδούν, σκέφτονται, συγκινούνται και ανακαλύπτουν πως η μουσική μπορεί να μιλήσει στις καρδιές, να ενώσει και να εμπνεύσει. Γνωρίζουν την πολιτιστική κληρονομιά του Μίκη, μια δύναμη που μπορεί να αλλάξει τον κόσμο, έναν πραγματικό θησαυρό!

ΚΕΙΜΕΝΟ - ΣΚΗΝΟΘΕΣΙΑ
Βίκυ Πάνου
ΜΟΥΣΙΚΗ ΔΙΔΑΣΚΑΛΙΑ
Μάρω Θεοδωράκη 
ΣΚΗΝΙΚΑ, ΚΟΣΤΟΥΜΙΑ
Σάββας Πασχαλίδης
ΧΟΡΟΓΡΑΦΙΕΣ 
Άννα Μάγγου
ΔΙΔΑΣΚΑΛΙΑ ΚΡΗΤΙΚΟΥ ΧΟΡΟΥ
Λαογραφικός Χορευτικός Όμιλος «Κρήτες» 
ΧΟΡΟΔΙΔΑΣΚΑΛΟΣ
Γιώργος Πετράκης
ΒΙΝΤΕΟ
Μιχάλης Μαυρομούστακος 
ΒΟΗΘΟΣ ΣΚΗΝΟΘΕΤΗ
Στέλιος Πλέσσας 
ΕΠΙΣΤΗΜΟΝΙΚΗ ΕΠΙΜΕΛΕΙΑ
Βάλια Βράκα
 
Με τους Άρη Δελαγραμμάτικα, Μαριάννα Παπαθανασίου και Κωνσταντίνο Θεοχάρη

ΔΙΑΡΚΕΙΑ 
60 λεπτά

ΣΥΜΠΑΡΑΓΩΓΗ
Σύλλογος Οι Φίλοι της Μουσικής
Παιδική Σκηνή Βίκυ Πάνου

ΑΙΘΟΥΣΑ ΔΙΔΑΣΚΑΛΙΑΣ
Κυριακή 11, 18, 25.10, 1, 8, 15, 22 & 29.11/ 15:00
Κυριακή 11.10 / 11:30
Καθημερινές παραστάσεις για σχολεία


ΚΡΑΤΗΣΕΙΣ ΓΙΑ ΣΧΟΛΕΙΑ
210 8665144, 210 8674657

ΤΙΜΕΣ ΕΙΣΙΤΗΡΙΩΝ
€13.00, €11.00, €10.00 Ομαδικό, ΑμεΑ (κατόπιν επίδειξης σχετικού δικαιολογητικού), €6.00 Σχολεία (καθημερινές πρωί)
https://www.ticketservices.gr/event/mmb-o-thisavros-tou-miki-2026-27/?lang=el

…………………………………………………………………………………………………….

………………………………………………………………………………………..

Εκπαιδευτικά προγράμματα για σχολεία

Νέο
ΓΙΑ ΠΑΙΔΙΑ ΑΠΟ ΠΡΟΝΗΠΙΟ EΩΣ ΚΑΙ Γ’ ΔΗΜΟΤΙΚΟΥ
Ρυθμοί χωρίς σύνορα

Τι θα λέγατε για ένα μουσικοχορευτικό ταξίδι στη Νότια Αμερική ή την Ινδία; Στη Βιέννη ή στα γραφικά χωριά της Ελλάδας; Mε αφετηρία τους μουσικούς ρυθμούς και τις λαϊκές παραδόσεις διαφορετικών τόπων και πολιτισμών και με όχημα τον χορό και τη φαντασία τους, τα παιδιά ανακαλύπτουν τον κόσμο, πειραματίζονται και εκφράζονται πέρα από κάθε σύνορο! Εξερευνώντας την κίνηση, τον ρυθμό και τη δημιουργία εικόνων με το σώμα τους, ταξιδεύουν νοερά στις ηπείρους και αφηγούνται τις δικές τους χορευτικές ιστορίες, τόσο ατομικά όσο και μέσα από ομαδικές δραστηριότητες. Το νέο αυτό πρόγραμμα ενισχύει την ενεργή συμμετοχή, τη συνεργασία και την αυτοπεποίθηση, προσφέροντας στα παιδιά τη δυνατότητα να εκφραστούν πολυαισθητηριακά και να συνδέσουν τη μουσική με τη σωματική και εικαστική δημιουργία. Μέσα από αυτή την ευχάριστη διαδικασία μαθαίνουν βιωματικά να αναγνωρίζουν και να σέβονται την πολιτισμική ποικιλομορφία, καλλιεργούν την αισθητική τους αντίληψη και διευρύνουν τους ορίζοντές τους, ανακαλύπτοντας τον πλούτο των παραδόσεων του κόσμου μέσα από τη χαρά της δημιουργίας.

ΣΧΕΔΙΑΣΜΟΣ, ΕΠΙΜΕΛΕΙΑ, ΥΛΟΠΟΙΗΣΗ 
Χριστέλα Γκιζέλη

ΔΙΑΡΚΕΙΑ
50-60 λεπτά

MUSIXLAB

ΤΙΜΗ ΕΙΣΙΤΗΡΙΟΥ
€5.00 

Πληροφορίες και ομαδικές κρατήσεις για επισκέψεις σχολείων τις καθημερινές:
210 8665144, 210 8674657
……………………………………………………………………………………………………..

Για 2η χρονιά!
ΓΙΑ ΜΑΘΗΤΕΣ Δ’, Ε’ ΚΑΙ ΣΤ’ ΔΗΜΟΤΙΚΟΥ
Το σύμπαν παίζει μουσική

Φανταστείτε έναν κόσμο όπου η μουσική συναντά το διάστημα! Πώς μπορεί άραγε η μουσική να συνδέεται με το σύμπαν και τις αρμονίες ανάμεσα στους πλανήτες; Μπορούν οι ήχοι του διαστήματος να μετατραπούν σε μουσικές συνθέσεις; Η ελληνική μυθολογία συνέδεε την αστρονομία με τη μουσική, οι πυθαγόρειοι πίστευαν στη Μουσική των Σφαιρών και o Πλάτωνας θεωρούσε τη μουσική και την αστρονομία αδελφές επιστήμες. Σήμερα, οι διαστημικές αποστολές της NASA μετατρέπουν τα φαινόμενα του σύμπαντος σε ακουστικά τοπία, εμπνέοντας καλλιτέχνες και επιστήμονες. Το καινοτόμο αυτό εκπαιδευτικό πρόγραμμα, που παρουσιάζεται για δεύτερη χρονιά, ξεκινά με τον ήχο του μουσικού πριονιού, που παίζει ζωντανά μπροστά στους μαθητές η μουσικοπαιδαγωγός, ενεργοποιώντας τη φαντασία ως πρώτη γέφυρα με το διάστημα. Οπτικοακουστικό υλικό, αυτοσχεδιασμός και ομαδικές δραστηριότητες καθοδηγούν τους μαθητές να πλάσουν ήχους που θυμίζουν τη φύση, τα πυροτεχνήματα, ακόμη και… ένα χαλασμένο τηλέφωνο, δημιουργώντας μια νέα συναρπαστική μουσική εμπειρία! Ο στόχος του προγράμματος είναι διττός: να ανακαλύψουν τα παιδιά καινούργιους τρόπους μουσικής έκφρασης, μέσα από τη σύνδεση της μουσικής με τις νέες τεχνολογίες της αστροφυσικής, και να ενισχυθεί η δημιουργική τους σκέψη και η ομαδική συνεργασία, που θα τα βοηθήσει να συνθέσουν τη δική τους εξωγήινη μουσική.

ΣΧΕΔΙΑΣΜΟΣ, ΕΠΙΜΕΛΕΙΑ, ΥΛΟΠΟΙΗΣΗ 
Χριστέλα Γκιζέλη

ΔΙΑΡΚΕΙΑ
70-80 λεπτά

MUSIXLAB

ΤΙΜΗ ΕΙΣΙΤΗΡΙΟΥ
€5.00 

Πληροφορίες και ομαδικές κρατήσεις για επισκέψεις σχολείων τις καθημερινές:
210 8665144, 210 8674657
…………………………………………………………………………
Χριστούγεννα στη Μουσική Βιβλιοθήκη

Για 2η χρονιά!
ΜΟΥΣΙΚΟΘΕΑΤΡΙΚΗ ΠΑΡΑΣΤΑΣΗ ΓΙΑ ΠΑΙΔΙΑ 3-9 ΕΤΩΝ ΚΑΙ ΤΟΥΣ ΣΥΝΟΔΟΥΣ ΤΟΥΣ
29.11 – 30.12.2026
Ένα παράξενο πρωτοχρονιάτικο ταξίδι

Παραμονή Πρωτοχρονιάς, στη μακρινή Δωρούπολη, τα δώρα γυμνάζονται, γυαλίζουν τα φανταχτερά τους περιτυλίγματα, χτενίζουν τους φιόγκους τους, πασπαλίζονται με χρυσόσκονη και ετοιμάζονται για το μεγαλύτερο ταξίδι της ζωής τους. Ανυπομονούν να φτάσουν ακόμη και στους πιο μακρινούς τόπους, για να σκορπίσουν χαμόγελα και αγάπη σε όλα τα παιδιά! Ο Φιόγκος και η Κορδέλα, δύο δώρα που είναι φίλοι κολλητοί, πετούν γύρω από τη Γη και ανακαλύπτουν πως αυτός ο μαγικός πλανήτης δεν έχει ανάγκη μόνο από δώρα που χωρούν σε ένα κουτί. Άλλωστε, πώς να χωρέσουν σε ένα κουτί το νερό, τα δέντρα, το οξυγόνο, το πράσινο; Η Γη χρειάζεται επειγόντως τη βοήθειά τους και ο Φιόγκος και η Κορδέλα θα της χαρίσουν το πιο ξεχωριστό πρωτοχρονιάτικο δώρο! Μια ιστορία γεμάτη χρώματα, ταξίδια, ζωντανή μουσική και πολυφωνικά τραγούδια. Μια ιστορία για τη δύναμη της επιμονής και της προσπάθειας. Για τη σημασία του να νοιάζεσαι για όσους ζουν κοντά σου, αλλά και για εκείνους που ζουν κάπου μακριά. Να νοιάζεσαι να κάνεις τον κόσμο καλύτερο και αυτό να μην είναι απλώς μια ευχή, αλλά ένας από τους στόχους σου αυτή τη μαγική Πρωτοχρονιά! 

ΚΕΙΜΕΝΟ, ΣΚΗΝΟΘΕΣΙΑ
Ελένη Βλάχου
ΜΟΥΣΙΚΗ ΣΥΝΘΕΣΗ, ΜΟΥΣΙΚΗ ΔΙΔΑΣΚΑΛΙΑ
Ηλίας Βαμβακούσης
ΒΙΝΤΕΟΠΡΟΒΟΛΕΣ
Νικολάια Γενηγεωργίου
ΣΧΕΔΙΑΣΜΟΣ ΦΩΤΙΣΜΩΝ
Γιώργος Ψυχράμης

Με τους Δημήτρη Μηλιώτη, Μελισσάνθη Ρεγκούκου και Φώτη Κουτρουβίδη
Μουσικός επί σκηνής: Μιχάλης Κωτσόγιαννης (πιάνο)

ΔΙΑΡΚΕΙΑ
60 λεπτά

ΣΥΜΠΑΡΑΓΩΓΗ 
Σύλλογος Οι Φίλοι της Μουσικής
Θεατρόπολις ΑΜΚΕ

ΑΙΘΟΥΣΑ ΓΙΑΝΝΗΣ ΜΑΡΙΝΟΣ
Σάββατο 5, Κυριακή 6, Κυριακή 20, Δευτέρα 28, Τρίτη 29 & Τετάρτη 30.12/ 15:00 & 18:00
Κυριακή 29.11/ 18:00
Καθημερινές παραστάσεις τον Δεκέμβριο για σχολεία

ΤΙΜΕΣ ΕΙΣΙΤΗΡΙΩΝ
€12.00, €10.00 Ομαδικό, ΑμεΑ (κατόπιν επίδειξης σχετικού δικαιολογητικού) €7.00 Σχολεία (καθημερινές πρωί)
Κρατήσεις για σχολεία (Δευτέρα-Παρασκευή)
210 8665144, 210 8674657
https://www.ticketservices.gr/event/mmb-ena-parakseno-prwtoxroniatiko-taksidi-2026/?lang=el


…………………………………………………………………………


[bookmark: _Hlk199408698]Για 8η χρονιά!
STAND-UP COMEDY ΓΙΑ ΠΑΙΔΙΑ 6-12 ΕΤΩΝ ΚΑΙ ΤΟΥΣ ΓΟΝΕΙΣ ΤΟΥΣ
12 – 27.12.2026
Comedy Club για παιδιά: Xmas Special

Το Comedy Club για παιδιά, η μοναδική ελληνική stand-up comedy παράσταση για παιδιά έξι έως δώδεκα ετών και τους γονείς τους, που δημιούργησε ο Γιώργος Χατζηπαύλου, έρχεται για όγδοη χρονιά στο Μέγαρο. Μια παράσταση διασκεδαστική τόσο για τα παιδιά, που παρακολουθούν θέματα που αφορούν στη ζωή τους, όσο και για τους γονείς, που θυμούνται πώς είναι να είσαι παιδί. Τα θέματα που σατιρίζονται ξεκινούν από τους αγαπημένους ήρωες, τα κατοικίδια και τα ζώα, τα επαγγέλματα, το σχολείο, τις ξένες γλώσσες, τα παιδικά τραγούδια, τα παιχνίδια και τους φίλους, τις συμβουλές των γονιών και τις περίεργες συνήθειες των μεγάλων, και φτάνουν, φυσικά, στην καλύτερη γιορτή του κόσμου, τα Χριστούγεννα!

ΚΕΙΜΕΝΑ, ΕΡΜΗΝΕΙΑ, ΣΚΗΝΟΘΕΣΙΑ
Γιώργος Χατζηπαύλου

ΔΙΑΡΚΕΙΑ
70 λεπτά

ΣΥΜΠΑΡΑΓΩΓΗ 
Σύλλογος Οι Φίλοι της Μουσικής
PUNCHLINE E.E. 

ΑΙΘΟΥΣΑ ΓΙΑΝΝΗΣ ΜΑΡΙΝΟΣ
Σάββατο 12, Κυριακή 13, Σάββατο 19, Σάββατο 26, Κυριακή 27.12/ 15:00 & 18:00
Παρασκευή 25.12/ 18:00

ΤΙΜΗ ΕΙΣΙΤΗΡΙΟΥ 
€12.00
https://www.ticketservices.gr/event/comedy-club-gia-paidia-xmas-special-2026/?lang=el

……………………………………………………………………………………………………….


Πληροφορίες και Εισιτήρια
Ticket Services, Πανεπιστημίου 39 (Στοά Πεσμαζόγλου), 210 72 34 567
ΔΕ-ΠΑ 9:00-17:00 και www.ticketservices.gr
Εκδοτήριο Βιβλιοθήκης (Μέγαρο Μουσικής Αθηνών) ΔΕ-ΠΑ & ΚΥ 10:00-16:00
Πληροφορίες για ομαδικές κρατήσεις και επισκέψεις σχολείων τις καθημερινές:
210 86 65 144, 210 86 74 657
Πληροφορίες την ημέρα της παράστασης: 210 72 82 554


ΜΕ ΤΗΝ ΠΑΡΑΚΛΗΣΗ ΤΗΣ ΔΗΜΟΣΙΕΥΣΗΣ
ΕΥΧΑΡΙΣΤΟΥΜΕ
Πληροφορίες για αυτό το δελτίο:

Μαριάννα Αναστασίου
Υπεύθυνη Επικοινωνίας και Συντονισμού Εκδηλώσεων
Μουσική Βιβλιοθήκη «Λίλιαν Βουδούρη» - Σύλλογος Οι Φίλοι της Μουσικής
στο Μέγαρο Μουσικής Αθηνών
Τηλ. 210 72 82 771, manastasiou@megaron.gr, www.mmb.org.gr / www.sfm.gr

